กสทช.เตรียมรับมือ CTH ยกเลิกออกอากาศผ่านดาวเทียม KU-BAND ใน 1 ส.ค.นี้
กสทช.เตรียมรับมือ CTH เหตุประกาศจะยกเลิกการออกอากาศผ่านดาวเทียมไทยคม KU-BAND ตั้งแต่วันที่ 1 ส.ค นี้เป็นต้นไป 
16 มิ.ย. 2559

นางสาวสุภิญญา กลางณรงค์ คณะกรรมการกิจการกระจายเสียง กิจการโทรทัศน์ และกิจการโทรคมนาคม หรือ กสทช. เปิดเผยว่า กสทช.เพิ่งทราบข่าว CTH ประกาศจะยกเลิกการออกอากาศผ่านดาวเทียมไทยคม KU-BAND ตั้งแต่วันที่ 1 สิงหาคมนี้เป็นต้นไป ทั้งๆที่เพิ่งยุติการให้บริการของ Z PAY TV บนกล่อง GMM Z และนำกล่องของ CTH ไปเปลี่ยนให้กับผู้บริโภค กรณีที่ประสงค์จะรับชมช่องรายการต่างๆ ของ CTH ต่อเนื่อง ซึ่งผู้บริการบางรายที่รับชมผ่านจานดาวเทียมระบบ C-Band จะต้องเสียค่าใช้จ่ายในการซื้อจานใหม่ เนื่องจากกล่องของ CTH รองรับเฉพาะระบบ KU-Band เท่านั้น  และเมื่อ CTH จะยุติการออกอากาศเช่นนี้ย่อมมีผลกระทบผู้บริโภคแน่นอน และทันทีที่ทราบจึงได้แจ้งให้สำนักงาน กสทช.ที่ดูแลเรื่องงานอนุญาตตรวจสอบว่ามีการแจ้งการเปลี่ยนแปลงดังกล่าวมาหรือไม่ พร้อมทั้งหาข้อเท็จจริงต่างๆ เพื่อเตรียมรับมือทั้งในแง่กฎหมาย และมาตรการเยียวยาที่สมเหตุสมผล
นอกจากนี้ ในสัปดาห์หน้าจะหารือเพื่อเตรียมการณ์ต่างๆ กับสำนักงานคณะกรรมการคุ้มครองผู้บริโภค หรือ สคบ. เนื่องจากการกำกับดูแลของ กสทช.จะได้ผลต่อเมื่อผู้ประกอบการยังประกอบกิจการอยู่ เพราะการลงโทษขั้นสูงสุดคือเพิกถอนใบอนุญาต
อย่างไรก็ตามยังไม่มีข้อมูลที่แน่ชัดว่า CTH ยกเลิกการออกอากาศผ่านดาวเทียมไทยคมระบบ KU-Band เท่านั้น หรือยกเลิกกิจการทั้งหมด หากเป็นการเลิกกิจการและลอยแพลูกค้าหรือผู้ใช้บริการ กสทช.ต้องขอความช่วยเหลือจาก สคบ.ที่มีอำนาจช่วยกำกับ
ส่วน กสทช.จะขึ้นบัญชีดำไว้ว่าไม่ให้ได้รับใบอนุญาตอีกในอนาคต รวมทั้งจะสอบถามข้อเท็จจริงต่างๆ กับไทยคมด้วยถึงการเปลี่ยนแปลงดังกล่าว และจะประสานงานกับองค์กรผู้บริโภคในการเรียกร้องค่าเสียหายทางแพ่งอีกทางหนึ่งด้วย
“ดิฉันขอให้ผู้ใช้บริการของ CTH ตรวจสอบสิทธิ์การชดเชยแต่เนิ่นๆ เพราะจากการยุติการให้บริการในกล่องต่างๆ ของ CTH ในช่วงต้นปีที่ผ่านมา มีผู้ใช้บริการหลายรายที่ติดต่อ Call center ไม่ได้ ยังไม่ได้รับการชดเชยหรือเยียวยาใดๆ  บางรายร้องเรียนมาที่ดิฉัน  และยังมีเรื่องร้องเรียนที่ค้างอยู่ที่สำนักงาน กสทช. ซึ่ง CTH ยังไม่สามารถแก้ไขเรื่องร้องเรียนได้ หากมีการยกเลิกการออกอากาศมาอีก คิดว่าปัญหาเรื่องร้องเรียนจะเพิ่มขึ้นอีกมากมายอย่างแน่นอน หากไปถึงขึ้นยกเลิกกิจการ และผู้บริโภคถูกลอยแพ โดยไม่ได้รับการเยียวยา จะต้องให้ สคบ.ใช้มาตรการทางกฎหมายกำกับต่อไป ” นางสาวสุภิญญากล่าว
 